ราคาทองปรับลงต่อเนื่อง ปิดวานนี้ร่วง 12 ดอลล์
สัญญาทองคำตลาดนิวยอร์กปิดร่วงลงเมื่อคืนนี้ (22 ก.ค.) โดยทองคำดิ่งลงแตะระดับต่ำสุดในรอบ 5 ปีและทำสถิติร่วงลงติดต่อกัน 10 วันทำการ เพราะได้รับปัจจัยลบจากการแข็งค่าของสกุลเงินดอลลาร์ นอกจากนี้ กระแสคาดการณ์เรื่องการปรับขึ้นดอกเบี้ยของธนาคารกลางสหรัฐ (FED) ยังคงสร้างแรงกดดันให้กับตลาดทองคำอย่างต่อเนื่อง
23 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 12 ดอลลาร์ หรือ 1.09% ปิดวานนี้ (22 ก.ค.) ที่ระดับ 1,091.50 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 5.5 เซนต์ หรือ 0.37% ปิดที่ 14.73 ดอลลาร์/ออนซ์ ส่วนสัญญาพลาตินัมส่งมอบเดือนต.ค.ร่วงลง 4.4 ดอลลาร์ หรือ 0.45% ปิดที่ 979.90 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 2.70 ดอลลาร์ ปิดที่ 626.75 ดอลลาร์/ออนซ์
สัญญาทองคำร่วงลงติดต่อกันยาวนานถึง 10 วันทำการ เนื่องจากการแข็งค่าของสกุลเงินดอลลาร์ส่งผลให้สัญญาทองคำซึ่งซื้อขายในรูปสกุลเงินดอลลาร์ มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ
ทั้งนี้ ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับตัวขึ้น 0.3% แตะที่ 97.61 เมื่อคืนนี้ นอกจากนี้ สัญญาทองคำยังคงได้รับแรงกดดันจากกระแสคาดการณ์ที่ว่า เฟดจะปรับขึ้นอัตราดอกเบี้ย โดยนักวิเคราะห์คาดว่า การปรับขึ้นอัตราดอกเบี้ยของเฟดจะกระตุ้นให้นักลงทุนหันไปถือสกุลเงินดอลลาร์ ซึ่งจะส่งผลให้ดอลลาร์แข็งค่าขึ้นและสร้างแรงกดดันให้กับราคาทองคำ
ทั้งนี้ เฟดไม่ได้ปรับขึ้นอัตราดอกเบี้ยมานับตั้งแต่เดือนมิ.ย.2549 ซึ่งเป็นช่วงก่อนที่จะเกิดวิกฤตการณ์การเงินในสหรัฐ ด้านนักวิเคราะห์คาดการณ์ว่า เฟดอาจจะปรับขึ้นอัตราดอกเบี้ยในการประชุมเดือนก.ย.นี้